Coca-Cola

Coca-Cola (po slovensky aj kokakola alebo kola, po anglicky aj Coke) je  sladký kolový nealkoholický nápoj, ktorý obsahuje oxid uhličitý. Vyrába ju The Coca-Cola Company. Plnila sa od roku 1971 aj v Česku a od roku 1994 na Slovensku. Predáva sa vo viac ako 200 krajinách sveta.

 Začiatky 
Coca Colu vyrobil doktor John Stith Pemberton v Atlante v USA ako patentovaný liek. Pravdepodobne bol inšpirovaný úspechom alkoholického nápoja Cocawine (od firmy Vin Mariani), ktorý bol kombináciou vína s kokaínom. V roku 1885 bola v Atlante (štát Georgia) prohibícia, Pemberton sa preto snažil o výrobu nealkoholickej verzie francúzskeho nápoja Wine Cola.

Prvým obchodom s Coca Colou bol od 8. mája 1886 predaj vynálezu v lekárni Jacob's Pharmacy v Atlante. Patent bol označovaný ako liek, ktorý mal pomáhať pri viacerých ochoreniach, ako boli bolesti v brušnej dutine, bolesti nervového pôvodu, bolesti hlavy, liečenie závislosti na morfiu či dokonca pri impotencii.

Prvú reklamnú kampaň na Coca Colu rozbehol Pemberton v časopise Atlanta Journal 29. mája 1886. Prvých osem mesiacov sa nápoj predával v priemere deväť fliaš za deň. Koncom 19. storočia receptúru na tento nápoj kúpil americký obchodník Asa Griggs Candler, ktorého marketingové taktiky priviedli spoločnosť Coca-Cola k jej dominancii na svetovom trhu s nealkoholickými nápojmi počas 20. storočia.

 Zloženie 
Názov Coca-Cola pochádzal z povzbudzujúcich látok, ktoré sa používajú pri jej výrobe. Sú to listy juhoamerického kríka koky, z ktorého sa vyrába aj známa droga kokaín (koks). Nápoj je dochutený aj výťažkom z kolových orechov, ktoré tiež obsahujú inú povzbudzujúcu látku - kofeín. Do roku 1903 obsahovala jedna fľaša Coca-Coly 9 miligramov kokaínu, ktorý bol z výroby nápoja v tomto roku odstránený.

Od roku 1904 sa na výrobu používajú listy, ktoré sú na molekulárnej úrovni zbavené obsahu kokaínu. Dodnes sa používa prísada nenarkotického výťažku z kokových listov, ktorý je vyrábaný vo firme Stepan Company v Maywoode (New Jersey). Táto firma je jedinou firmou, ktorá do USA legálne dováža listy koky z Peru a Bolívie. Extrahovaný kokaín firma predáva farmaceutickej firme Mallinckrodt Inc. v St. Louis, ktorá má jediná licenciu na jeho spracovanie na medicínske účely.

 Imidž výrobku 
Názov Coca-Cola bol vymyslený Pembertonovým kníhkupcom Frankom Masonom Robinsonom v roku 1885. Robinson nebol len dobrým predavačom, ale mal aj úchvatné písmo, bol to práve on, kto vymyslel dnešné logo Coca-Coly. Rez písma, známy ako Spencerian script sa vyvinul v polovici 19. storočia a bol v tejto dobe jedným z dominantných štýlov pre rukou písané texty v USA.

Slávnu fľašu, ktorú vo firme nazývajú "contour bottle" (tvarovaná fľaša), no známejšia je pod názvom "hobble skirt" (úzka sukňa), vymyslel dizajnér Earl R. Dean v roku 1915. Úlohou pri realizácii návrhu pre dizajnérov bolo vytvoriť fľašu, ktorú by spotrebiteľ uznal za plnohodnotnú, iba keď je naplnená, aby tmavá farba obsahu (nápoja) zvýraznila, skrášlila jej kontúry. Zároveň mala byť štylizovaná do tvarov základných dvoch zložiek, ktoré nápoj obsahoval: tvar kokového listu a zložené segmenty kolového orecha. Autori sa inšpirovali obrázkami, ktoré boli v Encyclopædii Britannica a použili ich ako model pre tvar prototypu fľaše.

 Reklama na Coca-Colu 
Reklamné kampane na Coca-Colu majú významný dopad na americkú, ale aj svetovú kultúru. Červeno-bielo oblečený bielovlasý deduško Santa Claus pochádzajúci z týchto kampaní je považovaný za model v modernej dobe uznávaného vzhľadu tejto v kresťanskom svete uznávanej postavy. Firma Coca-Cola v 30. rokoch 20. storočia využila pre svoju kampaň túto postavu po firme White Rock Beverages, ktorá propagovala spolu so Santom svoje zázvorové pivo či minerálnu vodu v roku 1915.

Pred Santom Coca-Cola na svojich posteroch použila obrázky elegantne oblečeného dievčaťa. V prvej kampani v roku 1895 to bola mladá bostonská herečka Hilda Clark.

Vzhľadom na obsah kofeínu vo svojom výrobku a súdne procesy v začiatkoch výroby a predaja nápoja si firma Coca-Cola Company dala za cieľ vo svojich kampaniach neoslovovať detskú populáciu mladšiu ako 12 rokov.

 Coca-Cola na Slovensku a Česku 
V roku 1968 Coca-Cola začala komunikáciu so zástupcami značky v Ríme a o rok neskôr národný podnik Fruta Brno odoslal do New Yorku návrh zmluvy na plnenie a predaj Coca-Coly v juhomoravskom kraji, pričom pre svoju výrobu vybral konzerváreň v obci Modřice. Prvá fľaša pre zákazníkov s objemom 250 ml zišla z výrobnej linky v septembri 1971. Československo sa tak stalo štvrtou socialistickou krajinou (po Bulharsku, Maďarsku a Juhoslávii), v ktorej sa Coca-Cola vyrábala. Coca-Colu si ľudia v 70. rokoch mohli kúpiť len obmedzene – napr. v reštauráciách vyššej cenovej skupiny (1. a 2. triedy), v predajniach Tuzex, prípadne vo vlaku či v lietadle. Spočiatku sa mala 250 ml fľaška v obchode predávať za 2,50 česko-slovenských korún (Kčs) ale inde bola drahšia. Koncom 80. rokov stála typická 330 ml fľaša už 4,80 Kčs v reštaurácii 3. cenovej skupiny.

Od roku 1994 do roku 2016 sa nápoj vyrábal aj na Slovensku v Lúke v okrese Nové Mesto nad Váhom. Od roku 2000 sú Coca-Cola nápoje pre Česko a Slovensko vyrábané a plnené len spoločnosťou Coca-Cola HBC v závode v Prahe-Kyje.

Coca-Cola (a Pepsi Cola) boli inšpiráciou pre vznik nápoja Kofola, ktorý sa začal vyrábať v Prahe v roku 1960. V ČSSR sa prvýkrát v obchodoch objavila Pepsi Cola v roku 1973, plnila sa v plničke Slovlik Malacky.

 Súčasnosť 

Spoločnosť v súčasnosti vyrába kolový koncentrát, ktorý predáva rozličným licenčným výrobcom nápoja na celom svete. Regionálni producenti značky plnia zmes koncentrátu, filtrovanej vody a sladidiel do plechoviek či fliaš a predávajú ich v obchodných sieťach či predajných automatoch. V roku 1991 výrobu od štátneho podniku prevzal súkromný výrobca Coca-Cola Amatil. Po ňom Coca-Cola HBC, ktorý má závod v Prahe-Kyje.

 Kritika produktu 
Firma Coca-Cola Company je kritizovaná pre svoje obchodné praktiky hlavne preto, že jej produkt je považovaný za zdraviu škodlivý. K prvým protestom dochádzalo pre jeho vraj vysoký obsah kyselín, no vo viacerých súdnych sporoch sa tento názor nepotvrdil. Ďalšie protesty sú zamerané na vysoký obsah sladidiel v sódovej vode, ktorá podporuje ich vstrebávanie a hlavne u mládeže dochádza k riziku vzniku obezity. Štúdie potvrdili, že Coca-cola obsahuje nízke množstvo kalcia (ktorého nedostatok je rizikovým faktorom pre vznik osteoporózy), magnézia, kyseliny askorbovej, riboflavínu a vitamínu A. Nápoj je kritizovaný aj pre obsah kofeínu, ktorého užívanie môže spôsobiť fyzickú závislosť.

Aj keď bolo s firmou od 20. rokov minulého storočia viacero súdnych sporov, v žiadnych neboli jasne potvrdené nad rámec platných noriem ohrozujúce riziká pri pití ich produktu. Väčšie problémy s nápojom Coca-cola vznikli na začiatku 21. storočia v Indii, kde sa vo vode používanej na jeho výrobu objavili stopy po chemických látkach, používaných hlavne v poľnohospodárstve, ako sú pesticídy, DDT a iné. V tomto období bola z trhu stiahnutá indická produkcia nealkoholických nápojov nielen od firmy Coca-Cola, ale aj od Pepsi. Firmy nápojového priemyslu operujúce v jednotlivých regiónoch vtedy zvýšili svoje úsilie na zdokonalenie systému filtrácie a čistenia používanej vody.

 Referencie 

 Iné projekty 

 Externé odkazy 
 Coca-Cola - Oficiálna stránka
 Coca-Cola - mýty a povery

Kategória:Nealkoholické nápoje
Kategória:Kolové nápoje